Praticamain tut ils Rumantschs èn bilings
Studi dà al rumantsch mo pli paucas schanzas

(lq) 

Ils cunfins linguistics en Svizra èn stabils. Unicamain ils cunfins fix dal rumantsch as han schliads: Per blers Rumantschs è oz il tudestg la lingua da mintgadi, sco che mussa in studi publitgà ier da l’Uffizi federal per statistica. Il studi, che ha analisà il svilup da las quatter linguas naziunalas  en il decurs dals ultims desch onns, mussa cleramain che il rumantsch vegn discurrì plitgunsch da glieud pli veglia, tar la populaziun pli giuvna è il rumantsch sutrepreschentà. Ils linguists nu pon perquai far auter che ina prognosa pauc favuraivla pel rumantsch, sco che i ha num en ina communicaziun da pressa. Tuttina dettia la pussaivladad che il rumantsch daventia puspè pli ferm: En vischnancas nua che il rumantsch è lingua d’instrucziun en la scola primara sajan vegnidas registradas procentualas sur la media en il diever dal rumantsch.

0,6 u 1 procent?
Las cifras ch’èn enconuschentas gia pli lung èn vegnidas crititgadas gia avant quatter onns da la Lia rumantscha. La LR aveva valità quella giada las respostas sin ina dumonda ulteriura en la dumbraziun dal pievel vegnind sin il resultat da var 1 procent da persunas che discurran rumantsch en Svizra e betg mo 0,6 procent. Il studi constatescha er che la Svizra va en direcziun da la plurilinguitad. Var trais quarts dals Rumantschs specifitgeschan da duvrar sper la lingua principala anc ina segunda lingua. En il territori talian èn ca. la mesadad bilings, en il territori franzos mo in quart.

Tudestg ed englais domineschan
Ina rolla pli e pli impurtanta gioga l’englais ch’è vegnì inditgà scu lingua discurrida da 15 procent da la populaziun en la vita activa. En singulas gruppas da lavur cuntanscha l'englais ils 30 procent.
Il tudestg è e resta il linguatg il pli impurtant en Svizra. Tenor la dumbraziun dal pievel dal 1990 discurran passa 63 procent tudestg. Il franzos segua cun stgars 20 procent, entant che il talian ha pers in zic da sia impurtanza; el vegn duvrà da var 7,5 procent da la populaziun svizra.